A BIZOTTSÁG 1356/2008/EK RENDELETE
(2008. december 23.)
az Európai Repülésbiztonsági Ügynökség által felszámított tanúsítási és szolgáltatási díjakról szóló 593/2007/EK rendelet módosításáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a polgári repülés területén közös szabályokról és az Európai Repülésbiztonsági Ügynökség létrehozásáról, valamint a 91/670/EGK tanácsi irányelv, 1592/2002/EK rendelet és a 2004/36/EK irányelv hatályon kívül helyezéséről szóló, 2008. február 20-i 216/2008/EK európai parlamenti és a tanácsi rendeletre (1) és különösen annak 64. cikke (1) bekezdésére,
az Európai Repülésbiztonsági Ügynökség igazgatóságával folytatott konzultációt követően,
mivel:
(1)
Az Európai Repülésbiztonsági Ügynökség által felszámított tanúsítási és szolgáltatási díjakról szóló, 2007. május 31-i 593/2007/EK bizottsági rendeletben (2) foglalt, a tanúsítási és szolgáltatási díjak kiszámításához alkalmazott szabályokat rendszeresen felül kell vizsgálni, hogy a kérelmezők által fizetendő tanúsítási és szolgáltatási díjak összege összhangban legyen az Ügynökség által elvégzett feladatok összetettségével és az ehhez kapcsolódó tényleges munkamennyiséggel. A rendelet jövőbeni módosításai tovább finomítják ezeket a szabályokat, részben az Európai Repülésbiztonsági Ügynökségnél (a továbbiakban: Ügynökség) a vállalati erőforrás-szervező rendszer bevezetését követően keletkező adatok alapján.
(2)
A harmadik országok termékeinek tanúsításával kapcsolatos tényleges munkamennyiség értékelésének a 216/2008/EK rendelet 12. cikkének (1) bekezdésében említett megállapodásokra kell épülniük. Elvben ezekben a megállapodásokban szerepel az olyan harmadik ország által kiállított bizonyítvány ügynökségi érvényesítési folyamatának részletes leírása, amellyel a Közösség megfelelő megállapodást kötött; és így ennek az Ügynökség által elvégzett tanúsítási tevékenységhez képest eltérő munkamennyiséggel kellene járnia.
(3)
Biztosítani kell az Ügynökség tanúsítási tevékenységéből származó összköltség és az általa felszámított tanúsítási és szolgáltatási díjakból származó összbevétel egyensúlyát, de eközben a tanúsítási és szolgáltatási díjak kiszámítási szabályainak hatékonynak és minden kérelmező tekintetében igazságosnak kell lenniük. Ennek kell érvényesülnie a tagállamok területén kívülre történő utazás költségeinek kiszámításában is. A jelenlegi képleten finomítani kell, biztosítva, hogy az ilyen utazásoknak kizárólag csak a közvetlen költségeire vonatkozzon.
(4)
Az 593/2007/EK rendelet alkalmazása során nyert tapasztalat alapján indokoltnak tűnik részletesen meghatározni, hogy az Ügynökség mikor számlázhatja ki az esedékes tanúsítási díjakat, és ki kell alakítani egy módszert annak az összegnek a kiszámítására, amelyet a tanúsítási tevékenység félbeszakadása esetén vissza kell téríteni. Hasonló szabályokat kell kialakítani a bizonyítványról történő lemondás vagy annak felfüggesztése esetére is.
(5)
Bizonyos fogalommeghatározások és osztályozások javítása érdekében gyakorlati okokból változtatásokat kell bevezetni az 593/2007/EK rendelet mellékletében.
(6)
Az 593/2007/EK rendeletet ezért ennek megfelelően módosítani kell.
(7)
Az e rendeletben előírt intézkedések összhangban vannak a 216/2008/EK rendelet 65. cikkével létrehozott bizottság véleményével,
ELFOGADTA EZT A RENDELETET:
1. cikk
Az 593/2007/EK rendelet a következőképpen módosul:
1.
A 6. cikk helyébe a következő szöveg lép:
„6. cikk
A 4. cikk sérelme nélkül, amennyiben egy tanúsítási tevékenységet részben vagy egészben a tagállamok területén kívül végeznek el, a kérelmezőnek kiszámlázott tanúsítási díj tartalmazza az e területen kívülre történő utazás költségeit az alábbi képlet szerint:
d = f + v + h - e
ahol
d
=
fizetendő díj
f
=
az elvégzett tevékenységnek megfelelő, a mellékletben meghatározott díj
v
=
utazási költség
h
=
a szakértők által a közlekedési eszközön eltöltött idő, a II. részben meghatározott óradíj szerint kiszámlázva
e
=
a tagállamok területén belül végrehajtott utazás átlagos költsége, beleértve a tagállamok területén belül közlekedési eszközön eltöltött idő átlagát, megszorozva a II. részben meghatározott óradíjjal.”
2.
A 8. cikk a következőképpen módosul:
a)
a (2) bekezdés helyébe a következő szöveg lép:
„(2) Az Ügynökség és a kérelmező eltérő megállapodásának hiányában a bizonyítványok kiállításának, megújításának vagy módosításának feltétele az esedékes tanúsítási díj teljes összegének előzetes kifizetése. Az Ügynökség a kérelem kézhezvételét követően, vagy az éves időszak, illetve a felügyeleti időszak kezdetén egy részletben is kiszámlázhatja a tanúsítási díjat. A fizetés elmaradása esetén az érintett bizonyítvány kiállítását az Ügynökség megtagadhatja, vagy a vonatkozó bizonyítványt visszavonhatja, miután arról a kérelmező számára hivatalos figyelmeztetést küldött.”
b)
a (3) bekezdést el kell hagyni;
c)
a (7) bekezdés helyébe a következő szöveg lép:
„(7) Ha egy tanúsítási tevékenységet az Ügynökségnek azért kell megszakítania, mert a kérelmező nem rendelkezik elegendő pénzeszközzel vagy nem tartja be az alkalmazandó követelményeket vagy eláll kérelmétől vagy a projekt elhalasztásáról határoz, az Ügynökség munkájának megszakításakor az akkor esedékes minden más fizetendő összeggel együtt teljes egészében meg kell fizetni az adott tizenkét hónapos időszakra óradíj alapon számított esedékes díjat, ami azonban nem haladhatja meg az alkalmazandó átalánydíjat. A vonatkozó óraszámot a melléklet II. részében megállapított óradíjak alapján kell kiszámlázni. Ha a kérelmező kérésére az Ügynökség folytatja a korábban megszakított tanúsítási tevékenységet, azt új projektként kell kiszámlázni.”
d)
A cikk a következő (8) és (9) bekezdésekkel egészül ki:
„(8) Amennyiben a bizonyítvány tulajdonosa lemond az adott bizonyítványról vagy az Ügynökség visszavonja azt, a bizonyítvány lemondásának vagy visszavonásának időpontjában az akkor esedékes minden más fizetendő összeggel együtt teljes egészében meg kell fizetni az óradíj alapon számított esedékes díjat, amely azonban nem haladhatja meg az alkalmazandó átalánydíjat. A vonatkozó óraszámot a melléklet II. részében megállapított óradíjak alapján kell kiszámlázni.
(9) Amennyiben az Ügynökség felfüggeszt egy bizonyítványt, a felfüggesztés időpontjában az akkor esedékes minden más fizetendő összeggel együtt teljes egészében meg kell fizetni az időarányosan kiszámított esedékes díjat. Ha a bizonyítvány felfüggesztését később megszüntetik, akkor ennek időpontjától új tizenkét hónapos időszak veszi kezdetét.”
3.
A 12. cikk (5) bekezdését el kell hagyni.
4.
A 14. cikk (3) bekezdését el kell hagyni.
5.
A melléklet e rendelet mellékletének megfelelően módosul.
2. cikk
Ez a rendelet 2009. január 1-je lép hatályba.
A rendelet az alábbi feltételekkel alkalmazható:
a)
a melléklet I. részének 1-5. táblázatában feltüntetett díjak vonatkoznak valamennyi, 2009. január 1-je után kézhez kapott tanúsítási tevékenység elvégzése iránti kérelemre;
b)
a melléklet I. részének 6. táblázatában felsorolt díjak a 2009. január 1-jén után felszámított éves díjakra vonatkoznak.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. december 23-án.